ডেঙ্গি আক্রান্ত দাদাকে হাসপাতালে দেখতে গিয়ে বিড়ম্বনায় পড়লেন সৌরভ গঙ্গোপাধ্যায়। হাসপাতালে ঢোকার মুখেই ভক্তরা ঘিরে ধরেন তাঁকে। তাঁরা বলেন, মহারাজের সঙ্গে সেলফি তুলবেন।
দাদার অবস্থা সঙ্কটজনক হলেও হাসিমুখে ভক্তদের আবদার মেটাতে বাধ্য হন সৌরভ। তার পরে ভিড় ঠেলে হাসপাতালে ঢোকেন।
সেলফির হুজুগ দিন দিন যে মারাত্মক আকার নিচ্ছে, তা আর বলার অপেক্ষা রাখে না। মাঝ রাস্তায় গাড়ির জানলা দিয়ে মুখ বাড়িয়ে ভক্তের সঙ্গে সেলফি তোলায় সম্প্রতি মুম্বই পুলিশের তোপের মুখে পড়েছিলেন অভিনেতা বরুণ ধবন। এবার অসুস্থ দাদাকে হাসপাতালে দেখতে গিয়ে হেনস্থার শিকার হলেন সৌরভ।
প্রসঙ্গত, বেশ কিছুদিন ধরেই জ্বরে ভুগছিলেন স্নেহাশিস। বুধবার তাঁর জ্বর হঠাৎই খুব বেড়ে ‌যায়। তড়িঘড়ি তাঁকে দক্ষিণ কলকাতার একটি নার্সিংহোমে ভর্তি করা হয়। মাঝে কয়েক দিন তিনি বেশ ভালই ছিলেন। কিন্তু শনিবার থেকে তাঁর শারীরিক অবস্থার অবনতি শুরু হয় বলে জানান চিকিৎসকরা।